Document ID: 32011R1178
Publication Date: 2011-11-03

Content:
REGOLAMENT TAL-KUMMISSJONI (UE) Nru 1178/2011
tat-3 ta’ Novembru 2011
li jistabbilixxi rekwiżiti tekniċi u proċeduri amministrattivi relatati mal-ekwipaġġi tal-ajruplani tal-avjazzjoni ċivili skont ir-Regolament (KE) Nru 216/2008 tal-Parlament Ewropew u tal-Kunsill
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 216/2008 tal-Parlament Ewropew u tal-Kunsill tal-20 ta’ Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b'mod partikolari l-Artikoli 7(6), 8(5) u 10(5) tiegħu,
Billi:
(1)
L-għan tar-Regolament (KE) Nru 216/2008 huwa li jiġi stabbilit u miżmum livell uniformi għoli ta’ sikurezza tal-avjazzjoni ċivili fl-Ewropa. Dak ir-Regolament jistipola l-mezzi għall-ilħuq ta’ dak l-għan u għanijiet oħra fil-kamp tal-sikurezza tal-avjazzjoni ċivili.
(2)
Il-bdoti involuti fit-tħaddim ta’ ċerti inġenji tal-ajru, kif ukoll l-apparat ta’ taħriġ fis-simulazzjoni tat-titjir, il-persuni u l-organizzazzjonijiet involuti fit-taħriġ, fit-testijiet u l-kontrolli ta’ dawk il-bdoti, għandhom jikkonformaw mar-rekwiżiti essenzjali rilevanti stipulati fl-Anness III tar-Regolament (KE) Nru 216/2008. Skont dak ir-Regolament, il-bdoti kif ukoll il-persuni u l-organizzazzjonijiet involuti fit-taħriġ tagħhom għandhom jiġu ċċertifikati ladarba jinstab li huma konformi mar-rekwiżiti essenzjali.
(3)
Bl-istess mod, il-bdoti għandu jinħarġilhom ċertifikat mediku u l-eżaminaturi ajrumediċi, responsabbli mill-valutazzjoni tal-istat mediku tal-bdoti, għandhom jiġu ċċertifikati ladarba jinstab li huma konformi mar-rekwiżiti essenzjali rilevanti. Madankollu, ir-Regolament (KE) Nru 216/2008 jipprevedi l-possibbiltà li tobba ġeneralisti jaġixxu bħala eżaminaturi ajrumediċi b'ċerti kundizzjonijiet u jekk ikun permess fil-liġi nazzjonali.
(4)
L-ekwipaġġ tal-kabina involut fit-tħaddim ta’ ċerti inġenji tal-ajru għandu jikkonforma mar-rekwiżiti essenzjali rilevanti stipulati fl-Anness IV tar-Regolament (KE) Nru 216/2008. Skont dak ir-Regolament, il-membri tal-ekwipaġġ tal-kabina għandha ssirilhom valutazzjoni perjodika tal-istat mediku tagħhom li turi jekk humiex b'saħħithom biżżejjed biex jaqdu d-dmirijiet tagħhom ta’ sikurezza. Il-konformità għandha tintwera permezz ta’ valutazzjoni adattata bbażata fuq l-aħjar prattika ajrumedika.
(5)
Ir-Regolament (KE) Nru 216/2008 jirrikjedi li l-Kummissjoni tadotta r-regoli ta’ implimentazzjoni neċessarji biex jiġu stabbiliti l-kundizzjonijiet għaċ-ċertifikazzjoni tal-bdoti kif ukoll tal-persuni involuti fit-taħriġ, it-testijiet u l-kontrolli tagħhom, għall-attestazzjoni tal-membri tal-ekwipaġġ tal-kabina u għall-valutazzjoni tal-istat mediku tagħhom.
(6)
Għandhom jiġu stabbiliti r-rekwiżiti u l-proċeduri għall-konverżjoni tal-liċenzji nazzjonali tal-bdoti u tal-liċenzji nazzjonali ta’ inġiniera tat-titjira f'liċenzji tal-bdoti, biex jiġi żgurat li dawn ikunu jistgħu jeżerċitaw l-attivitajiet tagħhom f'kundizzjonijiet armonizzati; il-kwalifiki tat-testijiet tat-titjira għandhom ukoll jiġu kkonvertiti skont dan ir-Regolament.
(7)
Għandu jkun possibbli għall-Istati Membri li jaċċettaw liċenzji maħruġa minn pajjiżi terzi meta jkun jista' jiġi garantit livell ta’ sikurezza ekwivalenti għal dak speċifikat fir-Regolament (KE) Nru 216/2008; għandhom jiġu stabbiliti l-kundizzjonijiet għall-aċċettazzjoni ta’ liċenzji maħruġa minn pajjiżi terzi.
(8)
Sabiex jiġi żgurat li t-taħriġ mibdi qabel l-applikazzjoni ta’ dan ir-Regolament ikun jista' jittieħed inkunsiderazzjoni għall-fini tal-ksib ta’ liċenzji tal-bdoti, għandhom jiġu stabbiliti l-kundizzjonijiet għar-rikonoxximent tat-taħriġ diġà kkompletat; għandhom jiġu stabbiliti wkoll il-kundizzjonijiet għar-rikonoxximent ta’ liċenzji militari.
(9)
Jeħtieġ li jingħata żmien biżżejjed biex l-industrija ajrunawtika u l-amministrazzjonijiet tal-Istati Membri jadattaw ruħhom għall-qafas regolatorju l-ġdid, li l-Istati Membri jingħataw iż-żmien biex joħorġu tipi speċifiċi ta’ liċenzji tal-bdoti u ċertifikati mediċi mhux koperti mil-“JAR”, u li tiġi rikonoxxuta f'ċerti kundizzjonijiet il-validità tal-liċenzji u ċ-ċertifikati li jkunu nħarġu, kif ukoll il-valutazzjonijiet ajrumediki mwettqa, qabel ma japplika dan ir-Regolament;
(10)
Id-Direttiva tal-Kunsill 91/670/KEE tas-16 ta’ Diċembru 1991 dwar l-aċċettazzjoni reċiproka ta’ liċenzji tal-persunal għall-eżerċizzju ta’ funzjonijiet fl-avjazzjoni ċivili (2) ġiet revokata f'konformità mal-Artikolu 69(2) tar-Regolament (KE) Nru 216/2008.
(11)
Sabiex jiġu żgurati tranżizzjoni mingħajr problemi u livell uniformi għoli ta’ sikurezza tal-avjazzjoni ċivili fl-Unjoni, il-miżuri ta’ implimentazzjoni għandhom jirriflettu l-aktar għarfien modern, inklużi l-aħjar prassi, u l-progress xjentifiku u tekniku fil-qasam tat-taħriġ tal-bdoti u l-istat ajrumediku tal-ekwipaġġi tal-ajruplani. Skont dan, ir-rekwiżiti tekniċi u l-proċeduri amministrattivi maqbula mill-Organizzazzjoni Internazzjonali tal-Avjazzjoni Ċivili (ICAO) u l-Awtoritajiet Konġunti tal-Avjazzjoni sat-30 ta’ Ġunju 2009, kif ukoll il-leġiżlazzjoni eżistenti b'rabta ma’ ċirkostanzi nazzjonali speċifiċi, għandhom jiġu kkunsidrati.
(12)
L-Aġenzija ħejjiet abbozz ta’ regoli ta’ implimentazzjoni u ssottomettietu bħala opinjoni lill-Kummissjoni skont l-Artikolu 19(1) tar-Regolament (KE) Nru 216/2008.
(13)
Il-miżuri previsti f'dan ir-Regolament huma f'konformità mal-opinjoni tal-Kumitat stabbilit fl-Artikolu 65 tar-Regolament (KE) Nru 216/2008,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi regoli ddettaljati għal:
1.
il-klassifikazzjonijiet differenti tal-liċenzji tal-bdoti, il-kundizzjonijiet għall-ħruġ, iż-żamma, l-emendar, il-limitazzjoni, is-sospensjoni jew ir-revoka ta’ liċenzji, il-privileġġi u r-responsabbiltajiet tad-detenturi ta’ liċenzji, il-kundizzjonijiet għall-konverżjoni tal-liċenzji nazzjonali tal-bdoti u tal-liċenzji nazzjonali tal-inġiniera tat-titjira eżistenti f'liċenzji ta’ bdoti, kif ukoll il-kundizzjonijiet għall-aċċettazzjoni ta’ liċenzji minn pajjiżi terzi;
2.
iċ-ċertifikazzjoni ta’ persuni responsabbli biex jipprovdu taħriġ fit-titjir jew taħriġ fis-simulazzjoni tat-titjir u biex jivvalutaw il-ħiliet tal-bdoti;
3.
ċertifikati mediċi differenti għall-bdoti, il-kundizzjonijiet għall-ħruġ, iż-żamma, l-emendar, il-limitazzjoni, is-sospensjoni jew ir-revoka ta’ ċertifikati mediċi, il-privileġġi u r-responsabbiltajiet tad-detenturi ta’ ċertifikati mediċi kif ukoll il-kundizzjonijiet għall-konverżjoni ta’ ċertifikati mediċi nazzjonali f'ċertifikati mediċi rikonoxxuti b'mod komuni;
4.
iċ-ċertifikazzjoni ta’ eżaminaturi ajrumediċi, kif ukoll il-kundizzjonijiet li fihom tobba ġeneralisti jistgħu jaġixxu bħala eżaminaturi ajrumediċi;
5.
il-valutazzjoni ajrumedika perjodika tal-membri tal-ekwipaġġ tal-kabina, kif ukoll il-kwalifiki tal-persuni responsabbli minn din il-valutazzjoni.
Artikolu 2
Definizzjonijiet
Għall-fini ta’ dan ir-Regolament, għandhom japplikaw id-definizzjonijiet li ġejjin:
1.
“liċenzja skont il-Parti-FCL” tfisser liċenzja tal-ekwipaġġ tal-ajru li tikkonforma mar-rekwiżiti tal-Anness I;
2.
“JAR” tfisser rekwiżiti konġunti dwar l-avjazzjoni adottati mill-Awtoritajiet Konġunti tal-Avjazzjoni kif applikabbli fit-30 ta’ Ġunju 2009;
3.
“Liċenzja ta’ bdot ta’ inġenji tal-ajru żgħar (LAPL)” tfisser il-liċenzja ta’ bdot għal titjir rikreattiv imsemmija fl-Artikolu 7 tar-Regolament (KE) Nru 216/2008;
4.
“Liċenzja konformi mal-JAR” tfisser il-liċenzja ta’ bdot u l-klassifikazzjonijiet, iċ-ċertifikati, l-awtorizzazzjonijiet u/jew il-kwalifiki relatati, maħruġa jew rikonoxxuti, f'konformità mal-leġiżlazzjoni nazzjonali li tirrifletti l-JAR u l-proċeduri, minn Stat Membru li jkun implimenta l-JAR rilevanti u li jkun ġie rrakkomandat għal rikonoxximent reċiproku fis-sistema tal-Awtoritajiet Konġunti tal-Avjazzjoni b'rabta ma’ tali JAR;
5.
“Liċenzja mhux konformi mal-JAR” tfisser il-liċenzja ta’ bdot maħruġa jew rikonoxxuta minn Stat Membru f'konformità mal-leġiżlazzjoni nazzjonali u li ma tkunx ġiet irrakkomandata għal rikonoxximent reċiproku b'rabta mal-JAR rilevanti;
6.
“Kreditu” tfisser ir-rikonoxximent ta’ esperjenza preċedenti jew kwalifiki;
7.
“Rapport tal-kreditu” tfisser rapport li abbażi tiegħu tista' tiġi rikonoxxuta esperjenza preċedenti jew kwalifiki;
8.
“Rapport dwar il-konverżjoni” tfisser rapport li abbażi tiegħu liċenzja tista' tiġi kkonvertita f'liċenzja skont il-Parti-FCL;
9.
“Ċertifikat mediku tal-bdoti u ċertifikat tal-eżaminaturi ajrumediċi konformi mal-JAR” tfisser ċertifikat maħruġ jew rikonoxxut, f'konformità mal-leġiżlazzjoni nazzjonali li tirrifletti l-JAR u l-proċeduri, minn Stat Membru li jkun implimenta l-JAR rilevanti u li jkun ġie rrakkomandat għal rikonoxximent reċiproku fis-sistema tal-Awtoritajiet Konġunti tal-Avjazzjoni b'rabta ma’ tali JAR;
10.
“Ċertifikat mediku tal-bdoti u ċertifikat tal-eżaminaturi ajrumediċi mhux konformi mal-JAR” tfisser iċ-ċertifikat maħruġ jew rikonoxxut minn Stat Membru f'konformità mal-leġiżlazzjoni nazzjonali u li ma jkunx ġie rrakkomandat għal rikonoxximent reċiproku b'rabta mal-JAR rilevanti.
Artikolu 3
Il-liċenzjar u ċ-ċertifikazzjoni medika tal-bdoti
Mingħajr ħsara għall-Artikolu 7, il-bdoti tal-inġenji tal-ajru msemmija fl-Artikolu 4(1)(b) u (c) u l-Artikolu 4(5) tar-Regolament (KE) Nru 216/2008 għandhom jikkonformaw mar-rekwiżiti tekniċi u l-proċeduri amministrattivi stabbiliti fl-Anness I u l-Anness IV ta’ dan ir-Regolament.
Artikolu 4
Il-liċenzji nazzjonali eżistenti tal-bdoti
1. Liċenzji konformi mal-JAR maħruġa jew rikonoxxuti minn Stat Membru qabel it-8 ta’ April 2012 għandhom jitqiesu li jkunu nħarġu skont dan ir-Regolament. L-Istati Membri għandhom jissostitwixxu dawn il-liċenzji b'liċenzji konformi mal-format stabbilit fil-Parti-ARA mhux aktar tard mit-8 ta’ April 2017.
2. Liċenzji mhux konformi mal-JAR, inklużi kwalunkwe klassifikazzjonijiet, ċertifikati, awtorizzazzjonijiet u/jew kwalifiki assoċjati maħruġa jew rikonoxxuti minn Stat Membru qabel l-applikabbiltà ta’ dan ir-Regolament, għandhom jiġu kkonvertiti f'liċenzji skont il-Parti-FCL mill-Istat Membru li jkun ħareġ il-liċenzja.
3. Liċenzji mhux konformi mal-JAR għandhom jiġu kkonvertiti f'liċenzji skont il-Parti-FCL u klassifikazzjonijiet jew ċertifikati assoċjati skont:
(a)
id-dispożizzjonijiet tal-Anness II; jew
(b)
l-elementi stabbiliti fir-rapport dwar il-konverżjoni.
4. Ir-rapport ta’ konverżjoni għandu:
(a)
jiġi stabbilit mill-Istat Membru li jkun ħareġ il-liċenzja ta’ bdot b'konsultazzjoni mal-Aġenzija Ewropea tas-Sikurezza tal-Avjazzjoni (“l-Aġenzija”);
(b)
jiddeskrivi r-rekwiżiti nazzjonali li abbażi tagħhom ikunu nħarġu l-liċenzji tal-bdoti;
(c)
jiddeskrivi l-firxa tal-privileġġi mogħtija lill-bdoti;
(d)
jindika għal liema rekwiżiti fl-Anness I għandu jingħata l-kreditu;
(e)
jindika kwalunkwe limitazzjonijiet li għandhom jiġu inklużi fil-liċenzji skont il-Parti-FCL u kwalunkwe rekwiżiti li l-bdot għandu jikkonforma magħhom sabiex jitneħħew dawk il-limitazzjonijiet.
5. Ir-rapport dwar il-konverżjoni għandu jinkludi kopji tad-dokumenti kollha neċessarji biex jagħtu prova tal-elementi stipulati fil-punti (a) sa (e) tal-paragrafu 4, inklużi kopji tar-rekwiżiti u l-proċeduri nazzjonali rilevanti. Fl-iżvilupp tar-rapport dwar il-konverżjoni, l-Istati Membri għandhom ifittxu li jippermettu lill-bdoti, sakemm ikun possibbli, iżommu l-firxa tal-attivitajiet attwali tagħhom.
6. Minkejja l-paragrafi 1 u 3, id-detenturi ta’ ċertifikat ta’ għalliem għall-klassifikazzjoni tal-klassi jew ta’ ċertifikat ta’ eżaminatur li jkollhom privileġġi b'rabta ma’ ajruplani kumplessi ta’ prestazzjoni għolja bi bdot wieħed għandu jkollhom dawk il-privileġġi kkonvertiti f'ċertifikat ta’ għalliem għall-klassifikazzjoni tat-tip jew ċertifikat ta’ eżaminatur għal ajruplani bi bdot wieħed.
7. Stat Membru jista' jawtorizza bdot student biex jeżerċita privileġġi limitati mingħajr superviżjoni qabel ma jkun issodisfa r-rekwiżiti kollha neċessarji għall-ħruġ ta’ LAPL, bil-kundizzjonijiet li ġejjin:
(a)
il-privileġġi għandhom ikunu limitati għat-territorju nazzjonali tiegħu jew għal parti minnu;
(b)
il-privileġġi għandhom ikunu ristretti għal żona ġeografika limitata u għal ajruplani b'magna b'pistin wieħed b'massa ta’ tluq massima li ma tkunx teċċedi l-2 000 kg, u ma għandhom jinkludu l-ġarr ta’ passiġġieri;
(c)
dawk l-awtorizzazzjonijiet għandhom jinħarġu abbażi ta’ valutazzjoni tar-riskji għas-sikurezza individwali li ssir minn għalliem wara valutazzjoni tar-riskji tas-sikurezza kunċettwali li tkun saret mill-Istat Membru;
(d)
l-Istat Membru għandu jibgħat rapporti perjodiċi lill-Kummissjoni u lill-Aġenzija kull tliet snin.
Artikolu 5
Iċ-ċertifikati mediċi tal-bdoti u ċ-ċertifikati tal-eżaminaturi ajrumediċi nazzjonali eżistenti
1. Iċ-ċertifikati mediċi tal-bdoti u ċ-ċertifikati tal-eżaminaturi ajrumediċi konformi mal-JAR maħruġa jew rikonoxxuti minn Stat Membru qabel jibda japplika dan ir-Regolament għandhom jitqiesu li nħarġu f'konformità ma’ dan ir-Regolament.
2. L-Istati Membri għandhom jissostitwixxu ċ-ċertifikati mediċi tal-bdoti u ċ-ċertifikati tal-eżaminaturi ajrumediċi b'ċertifikati konformi mal-format stabbilit fil-Parti-ARA sa mhux aktar tard mit-8 ta’ April 2017.
3. Iċ-ċertifikati mediċi tal-bdoti u ċ-ċertifikati tal-eżaminaturi ajrumediċi mhux konformi mal-JAR maħruġa minn Stat Membru qabel ma japplika dan ir-Regolament għandhom jibqgħu validi sad-data tar-rivalidazzjoni tagħhom li jkun imiss jew sat-8 ta’ April 2017, skont liema minnhom tiġi l-ewwel.
4. Ir-rivalidazzjoni taċ-ċertifikati msemmija fil-paragrafi 1 u 2 għandha tkun konformi mad-dispożizzjonijiet tal-Anness IV.
Artikolu 6
Il-konverżjoni tal-kwalifiki tat-testijiet tat-titjira
1. Il-bdoti li, qabel ma tibda tapplika dan ir-Regolament, ikunu wettqu testijiet tat-titjira tal- kategoriji 1 u 2 kif iddefiniti fl-Anness tar-Regolament tal-Kummissjoni (KE) Nru 1702/2003 (3), jew għallmu lil bdoti tat-testijiet tat-titjira, għandu jkollhom il-kwalifiki tagħhom tat-testijiet tat-titjira kkonvertiti fi klassifikazzjonijiet tat-testijiet tat-titjira skont l-Anness I ta’ dan ir-Regolament u, fejn ikun applikabbli, f’ċertifikati ta’ għalliem tat-testijiet tat-titjira mill-Istat Membru li jkun ħareġ il-kwalifiki tat-testijiet tat-titjira.
2. Din il-konverżjoni għandha ssir skont l-elementi stabbiliti f'rapport dwar il-konverżjoni li jkun jikkonforma mar-rekwiżiti stipulati fl-Artikolu 4(4) u (5).
Artikolu 7
Il-liċenzji nazzjonali eżistenti tal-inġiniera tat-titjira
1. Sabiex jiġu kkonvertiti l-liċenzji tal-inġiniera tat-titjira, maħruġa skont l-Anness 1 tal-Konvenzjoni ta’ Chicago, f'liċenzji skont il-Parti-FCL, id-detenturi għandhom japplikaw għand l-Istat Membru li jkun ħareġ il-liċenzja.
2. Il-liċenzji tal-inġiniera tat-titjira għandhom jiġu kkonvertiti f'liċenzji skont il-Parti-FCL, b'konformità ma’ rapport dwar il-konverżjoni li jkun konformi mar-rekwiżiti stipulati fl-Artikolu 4(4) u (5).
3. Meta ssir applikazzjoni għal liċenzja ta’ bdot tal-linji tal-ajru (ATPL) għall-ajruplani, id-dispożizzjonijiet dwar il-kreditu fl-FCL.510.A(c)(2) tal-Anness I għandhom jiġu osservati.
Artikolu 8
Il-kundizzjonijiet għall-aċċettazzjoni ta’ liċenzji minn pajjiżi terzi
1. Mingħajr ħsara għall-Artikolu 12 tar-Regolament (KE) Nru 216/2008, u fejn ma jkun hemm l'ebda ftehim bejn l-Unjoni u pajjiż terz li jkopri l-liċenzjar tal-bdoti, l-Istati Membri jistgħu jaċċettaw liċenzji ta’ pajjiżi terzi, u ċertifikati mediċi relatati maħruġa minn pajjiżi terzi jew f'isimhom, f'konformità mad-dispożizzjonijiet tal-Anness III ta’ dan ir-Regolament.
2. Applikanti għal liċenzji skont il-Parti-FCL li diġà għandhom tal-anqas liċenzja, klassifikazzjoni jew ċertifikat ekwivalenti maħruġ skont l-Anness 1 tal-Konvenzjoni ta’ Chicago minn pajjiż terz għandhom jikkonformaw mar-rekwiżiti kollha tal-Anness I ta’ dan ir-Regolament, bl-eċċezzjoni li r-rekwiżiti tat-tul tal-kors, l-għadd ta’ lezzjonijiet u s-sigħat ta’ taħriġ speċifiku jistgħu jitnaqqsu.
3. Il-kreditu li jingħata lill-applikant għandu jiġi ddeterminat mill-Istat Membru fejn japplika l-bdot abbażi ta’ rakkomandazzjoni mingħand organizzazzjoni approvata tat-taħriġ.
4. Id-detenturi ta’ ATPL, maħruġa minn pajjiż terz jew f'ismu skont l-Anness 1 tal-Konvenzjoni ta’ Chicago, li jkunu ssodisfaw ir-rekwiżiti tal-esperjenza għall-ħruġ tal-ATPL fil-kategorija tal-inġenji tal-ajru rilevanti kif stipulat fis-Subparti F tal-Anness I ta’ dan ir-Regolament, jistgħu jingħataw kreditu sħiħ fir-rigward tar-rekwiżiti li jagħmlu kors ta’ taħriġ qabel ma jagħmlu l-eżamijiet tal-għarfien teoriku u t-test tal-ħiliet, sakemm il-liċenzja tal-pajjiż terz ikun fiha klassifikazzjoni ta’ tip validu tal-inġenju tal-ajru li jkun se jintuża fit-test tal-ħiliet għal ATPL.
5. Klassifikazzjonijiet tat-tip ta’ ajruplani jew ħelikopters jistgħu jinħarġu lid-detenturi ta’ liċenzji skont il-Parti-FCL li jkunu konformi mar-rekwiżiti għall-ħruġ ta’ dawk il-klassifikazzjonijiet stabbiliti minn pajjiż terz. Dawn il-klassifikazzjonijiet għandhom ikunu ristretti għall-inġenji tal-ajru rreġistrati f'dak il-pajjiż terz. Din ir-restrizzjoni tista' titneħħa meta l-bdot jikkonforma mar-rekwiżiti tal-punt C.1 tal-Anness III.
Artikolu 9
Kreditu għal taħriġ mibdi qabel l-applikazzjoni ta’ dan ir-Regolament
1. Rigward il-ħruġ ta’ liċenzji skont il-Parti-FCL f'konformità mal-Anness I, taħriġ mibdi qabel ma tibda tapplika dan ir-Regolament skont ir-rekwiżiti u l-proċeduri tal-Awtoritajiet Konġunti tal-Avjazzjoni, taħt is-sorveljanza regolatorja tal-Istat Membru rrakkomandat għal rikonoxximent reċiproku fis-sistema tal-Awtoritajiet Konġunti tal-Avjazzjoni b'rabta mal-JAR rilevanti, għandu jingħata kreditu sħiħ sakemm it-taħriġ u t-testijiet ikunu ġew ikkompletati mhux aktar tard mit-8 ta’ April 2016.
2. It-taħriġ mibdi qabel ma tibda tapplika dan ir-Regolament skont l-Anness 1 tal-Konvenzjoni ta’ Chicago għandu jingħata kreditu għall-fini ta’ ħruġ ta’ liċenzji skont il-Parti-FCL abbażi ta’ rapport tal-kreditu stabbilit mill-Istat Membru b'konsultazzjoni mal-Aġenzija.
3. Ir-rapport tal-kreditu għandu jiddeskrivi l-firxa tat-taħriġ, jindika għal liema rekwiżiti tal-liċenzji skont il-Parti-FCL ikun qiegħed jingħata kreditu u, jekk ikun applikabbli, ma’ liema rekwiżiti l-applikanti għandhom jikkonformaw sabiex tingħatalhom il-liċenzja skont il-Parti-FCL. Dan għandu jinkludi kopji tad-dokumenti kollha neċessarji li juru l-firxa tat-taħriġ u tar-regolamenti u l-proċeduri nazzjonali li skonthom ikun inbeda it-taħriġ.
Artikolu 10
Kreditu għal liċenzji tal-bdoti miksuba matul is-servizz militari
1. Sabiex id-detenturi ta’ liċenzji tal-ekwipaġġ tat-titjir militari jiksbu liċenzji skont il-Parti-FCL, għandhom japplikaw fl-Istat Membru fejn ikunu għamlu s-servizz militari.
2. L-għarfien, l-esperjenza u l-ħiliet miksuba fis-servizz militari għandhom jingħataw kreditu għall-fini tar-rekwiżiti rilevanti tal-Anness I skont l-elementi ta’ rapport tal-kreditu stabbiliti mill-Istat Membru b'konsultazzjoni mal-Aġenzija.
3. Ir-rapport tal-kreditu għandu:
(a)
jiddeskrivi r-rekwiżiti nazzjonali li abbażi tagħhom ikunu nħarġu l-liċenzji, il-klassifikazzjonijiet, iċ-ċertifikati, l-awtorizzazzjonijiet u/jew il-kwalifiki militari;
(b)
jiddeskrivi l-firxa tal-privileġġi mogħtija lill-bdoti;
(c)
jindika għal liema rekwiżiti tal-Anness I għandu jingħata kreditu;
(d)
jindika kwalunke limitazzjonijiet li għandhom jiġu inklużi fil-liċenzji skont il-Parti-FCL u jindika kwalunkwe rekwiżiti li l-bdoti għandhom jikkonformaw magħhom biex jitneħħew dawk il-limitazzjonijiet;
(e)
jinkludi kopji tad-dokumenti kollha neċessarji biex jagħtu prova tal-elementi msemmija hawn fuq, akkumpanjati b'kopji tar-rekwiżiti u l-proċeduri nazzjonali rilevanti.
Artikolu 11
Is-saħħa medika tal-ekwipaġġ tal-kabina
1. Il-membri tal-ekwipaġġ tal-kabina involuti fit-tħaddim tal-inġenji tal-ajru msemmija fl-Artikolu 4(1)(b) u (c) tar-Regolament (KE) Nru 216/2008 għandhom jikkonformaw mar-rekwiżiti tekniċi u l-proċeduri amministrattivi stabbiliti fl-Anness IV.
2. L-eżamijiet jew il-valutazzjonijiet mediċi tal-membri tal-ekwipaġġ tal-kabina magħmula skont ir-Regolament tal-Kunsill (KEE) Nru 3922/91 (4) u li jkunu għadhom validi fid-data tal-applikabbiltà ta’ dan ir-Regolament għandhom jitqiesu li jkunu validi skont dan ir-Regolament sal-iktar data kmieni minn dawn it-tnejn:
(a)
tmiem il-perjodu ta’ validità stabbilit mill-awtorità kompetenti skont ir-Regolament (KEE) Nru 3922/91; jew
(b)
tmiem il-perjodu ta’ validità stipulat fil-punt MED.C.005 tal-Anness IV.
Il-perjodu ta’ validità għandu jibda jgħodd mid-data tal-aħħar eżami jew valutazzjoni mediċi.
Sa tmiem il-perjodu ta’ validità, kwalunkwe rivalutazzjoni ajrumedika sussegwenti għandha ssir skont l-Anness IV.
Artikolu 12
Dħul fis-seħħ u applikazzjoni
1. Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu jibda japplika mit-8 ta’ April 2012.
2. B'deroga mill-paragrafu 1, sat-8 ta’ April 2015 l-Istati Membri jistgħu jiddeċiedu li ma japplikawx id-dispożizzjonijiet tal-Anness I li ġejjin:
(a)
id-dispożizzjonijiet relatati mal-liċenzji tal-bdoti ta’ inġenji tal-ajru bil-powered-lift, airships, blalen tal-arja u gliders;
(b)
id-dispożizzjonijiet tas-Subparti B (LAPL);
(c)
id-dispożizzjonijiet tal-punti FCL.800, FCL.805, FCL.815 u FCL.820;
(d)
fil-każ tal-ħelikopters, id-dispożizzjonijiet tat-taqsima 8 (MCCI) tas-Subparti J;
(e)
id-dispożizzjonijiet tat-taqsimiet 10 u 11 tas-Subparti J.
3. B'deroga mill-paragrafu 1, sat-8 ta’ April 2014 l-Istati Membri jistgħu jiddeċiedu li ma jikkonvertux liċenzji ta’ ajruplani u ħelikopters mhux konformi mal-JAR li jkunu nħarġu.
4. B'deroga mill-paragrafu 1, sat-8 ta’ April 2014 l-Istati Membri jistgħu jiddeċiedu li ma japplikawx id-dispożizzjonijiet ta’ dan ir-Regolament għall-bdoti li jkollhom liċenzja u ċertifikat mediku assoċjat maħruġa minn pajjiż terz li jkunu involuti fit-tħaddim ta’ inġenji tal-ajru għat-trasport mhux kummerċjali speċifikati fl-Artikolu 4(1)(b) jew (c) tar-Regolament (KE) Nru 216/2008.
5. B'deroga mill-paragrafu 1, sat-8 ta’ April 2015 l-Istati Membri jistgħu jagħżlu li ma japplikawx id-dispożizzjonijiet tat-Taqsima 3 tas-Subparti B tal-Anness IV.
6. B'deroga mill-paragrafu 1, sat-8 ta’ April 2014 l-Istati Membri jistgħu jiddeċiedu li ma japplikawx id-dispożizzjonijiet tas-Subparti C tal-Anness IV.
7. Meta Stat Membru jagħmel użu mid-dispożizzjonijiet tal-paragrafi 2 sa 6, għandu jinnotifika lill-Kummissjoni u lill-Aġenzija. F'din in-notifika għandhom jissemmew ir-raġunijiet tad-deroga kif ukoll il-programm tal-implimentazzjoni bl-azzjonijiet previsti u l-iskedar relatat tagħhom.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta’ Novembru 2011.

Metadata:
Eurovoc Level 1 Categories: 100150
100158
100154
100149
Eurovoc Level 2 Categories: 100237
100241
100217
100261
100215
100238
Eurovoc Level 3 Categories: 3160
2181
4505
5881
3641
2494
2467
All Eurovoc Categories: 1252
1645
2352
2932
4408
5234
5887
6904